Geen beurtkrag Sondag nie, sê EskomArgieffoto Eskom het gesê na verwagting sal geen beurtkrag Sondag ingestel word nie. Die kragstelsel bly egter onder druk, het die kragvoorsiener gesê. “Eskom doen alles in sy vermoë om beurtkrag te beperk, maar dit kan op kort kennisgewing ingestel word as daar ŉ beduidende verandering plaasvind in die werkverrigting van aanlegte en indien daar ŉ onbeplande tegniese fout voorkom.” Alhoewel sommige eenhede weer tot die netwerk toegevoeg is, moes daar Saterdag van nood- diesel- en waterreserwes gebruik gemaak word om kapasiteit te verhoog. Eskom hoop om sy dieselreserwes te hervul vir sy oop-siklus gasturbines en om watervlakke by sy bergingskemas te verhoog om die moontlikheid van beurtkrag in die komende week te beperk. “Planne vorder goed om die voerband te herstel by Medupi-kragstasie om volle operasie te bereik en eenhede, wat tegniese probleme ondervind het, so vinnig as moontlik te herstel. Aangesien ons in sommige dele van die land ŉ hittegolf beleef het, versoek ons verbruikers om lugversorgers op 23°C te hou.”